| Carádridos |
| --- |
| *Charadrius nivosus* |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Charadriiformes |
| Familia: | **Charadriidae**Leach, 1820 |

 |
| Xéneros |
| * Vanellinae
	+ *Erythrogonys*
	+ *Vanellus*
* Charadriinae
	+ *Pluvialis*
	+ *Charadrius*
	+ *Thinornis*
	+ *Elseyornis*
	+ *Peltohyas*
	+ *Anarhynchus*
	+ *Phegornis*
	+ *Oreopholus*
 |

Os **carádridos** (**Charadriidae**) son unha familia de aves da orde Charadriiformes que comprende de 64 a 66 especies, das cales en Galicia viven seis especies do xénero *Charadrius* (píllaras), catro do xénero *Pluvialis* (píldoras) e unha do xénero *Vanellus* (avefrías).

Taxonomía
---------

A familia Charadriidae foi introducida polo zoólogo inglés William Elford Leach nunha guía dos contidos do Museo Británico publicada en 1820. A familia divídese en dúas subfamilias: os caradrinos (Charadrinae), que inclúen as píllaras e píldoras, e os vanelinos (Vanellinae), que inclúen as avefrías.

Descrición
----------

Son aves pequenas ou de medio tamaño con corpos compactos, curtos, pescozos grosos e ás longas e xeralmente bicudas, pero a maioría das especies de vanelinos adoitan ter ás arredondadas. Os seus peteiros son xeralmente rectos (excepto no caso do *Anarhynchus frontalis* de Nova Zelandia) e curtos, as dedas curtas, e a deda traseira pode estar reducida ou ausente, dependendo das especies. A maioría dos Charadriidae teñen tamén colas relativamente curtas, pero o *Charadrius vociferus* é unha excepción. Na maior parte dos xéneros, os sexos son similares, e só hai un pequeno dimorfismo sexual. En tamaño van desde o *Charadrius collaris*, de 26 g e 14 cm, ao *Vanellus miles*, de 368 g e 35 cm.

Distribución e hábitat
----------------------

Viven nois campos abertos de todo o mundo, principalmente en hábitats próximos á auga, aínda que hai algunhas excepcións: o *Peltohyas australis*, por exemplo, prefire terreos pedregosos dos desertos de Australia central e occidental.

Comportamento e ecoloxía
------------------------

Cazan utilizando a vista en lugar de sentir a presenza das presas cos peteiros como fan os limícolas de peteiros longos como os escolopácidos. Os alimentos que comen son invertebrados acuáticos e terrestres como insectos, vermes, moluscos e crustáceos dependendo do hábitat, e captúranos normalmente usando unha técnica de correr e parar, en vez de permanecer quedos sondando como fan outros grupos limícolas. Tamén comen materia vexetal.

### Reprodución

A gran maioría dos carádridos son monógamos. Algúns, como *Vanellus vanellus* (avefría), son políxinos, outros, como o *Charadrius moontanus* ten un sistema de múltiples postas rápidas que pode ir acompañado de poliandria secuencial. En *Charadrius morinellus*, as femias compiten polos machos e os machos proporcionan todos os coidados parentais ás crías. Cando están reproducíndose, defenden os seus territorios con exhibicións aéreas visibles.

Poñen de dous a catro ovos no niño, que adoita ser unha escavación pouco profunda en campo aberto, e incuban a posta durante de 21 a 30 días. En especies nas que ambos os proxenitores incuban os ovos, as femias e os machos varían na maneira en que comparten as tarefas de incubación, tanto dentro dunha especie coma entre especies. Nalgunhas parellas, os proxenitores intercámbianse no niño pola mañá e ao serán para facer unha incubación ininterrompida durante as 24 horas, noutras as femias e machos intercámbianse facendo quendas unhas 20 veces ao día.

Son aves que protexen moito os seus ovos e crías. Os proxenitores protexen os pitos emitindo unha chamada de alarma, realizando unha exhibición de distración e mesmo poden atacar o predador ou intruso. Os pitos son precoces e non son alimentados polos pais.

Notas
-----

1. ↑  Definicións no *Dicionario da Real Academia Galega* e no Portal das Palabras para *carádridos*.
2. ↑  Leach, William Elford (1820). "Eleventh Room". *Synopsis of the Contents of the British Museum* (17th ed.). London: British Museum. pp. 65–70. OCLC 6213801.  Aínda que no documento non se especifica o nome do autor, Leach era daquela o Coidador de Zooloxía.
3. ↑  Bock, Walter J. (1994). *History and Nomenclature of Avian Family-Group Names*. Bulletin of the American Museum of Natural History. Number 222. New York: American Museum of Natural History. p. 137.
4. 1 2  Harrison, Colin J.O. (1991). Forshaw, Joseph, ed. *Encyclopaedia of Animals: Birds*. London: Merehurst Press. p. 105. ISBN 1-85391-186-0.
5. 1 2  Piersma, Theunis (1996). "Family Charadriidae (Plovers)". En del Hoyo, Joseph; Elliott, Andrew; Sargatal, Jordi. *Handbook of the Birds of the World. Volume 3, Hoatzin to Auks*. Barcelona: Lynx Edicions. pp. 400–401. ISBN 84-87334-20-2.
6. ↑  Bulla, Martin; Valcu, Mihai; Dokter, Adriaan M.; Dondua, Alexei G.; Kosztolányi, András; Rutten, Anne L.; Helm, Barbara; Sandercock, Brett K.; Casler, Bruce. "Unexpected diversity in socially synchronized rhythms of shorebirds". *Nature* **540** (7631): 109–113. doi:10.1038/nature20563.

Véxase tamén
------------

### Ligazóns externas

|  |  |
| --- | --- |
|  | Commons ten máis contidos multimedia sobre:  ***Carádridos*** |

* Vídeos de CharadriidaeArquivado 16 de marzo de 2016 en Wayback Machine. en the Internet Bird Collection
* Vídeos de Charadriidae incubando en Incubating shorebirds
* Sons de Charadriidae en xeno-canto.org

|  |  |
| --- | --- |
| Control de autoridades | 
* Wd: Q28449
* AAT: 300389930
* BRE: 3508578
* EBID: ID
* GND: 4177391-3
* MAG: 2777727343
* NKC: ph912526

 |

|  |  |
| --- | --- |
| Identificadores taxonómicos | 
* ADW: Charadriidae
* Dyntaxa: 2002077
* EOL: 8011
* EPPO: 1CHADF
* FE: 10775
* FE-New: ID
* Fossilworks: 39584
* GBIF: 2480210
* iNaturalist: 4783
* IRMNG: 104626
* ITIS: 176479
* NBN: NBNSYS0000050961
* NCBI: 8907
* Soortenregister: 139205
* WoRMS: 147434

 |